Ole Donner (DF), 2000-04-11:
Som det fremgår af et betænkningsbidrag, vil Dansk Folkeparti redegøre for sin stilling her i salen.
Jeg vil starte med at sige, at vi siger ja til ministerens ændringsforslag, som er fornuftige, og som udsætter ikrafttræden til et senere tidspunkt, men vi protesterer, som det fremgår af betænkningen, imod, at man afgav betænkning i torsdags, idet man sent onsdag aften stadig manglede 13 besvarelser, og det vil sige, at man ikke havde lejlighed til at gennemgå disse og eventuelt stille supplerende spørgsmål.
Vi vil godt minde om, at det her lovforslag blev fremsat allerede i sidste samling, men på grund af et hav af spørgsmål blev ministeren og ministeriet så til sidst overbevist om, at der var noget rivende galt med lovforslaget.
Det er nu blevet ændret i den her samling, og jeg må sige, at det efterhånden er ved at være et udmærket forslag.
Derfor beklager vi også i Dansk Folkeparti, at man så vil haste det igennem til slut, for man jo går ind for, at vi skal have en fornuftig og en god behandling af lovforslagene, og det synes vi ikke vi får her til slut.
Jeg vil gerne bede formanden om at få fornyet udvalgsbehandling mellem anden og tredje behandling.
Hvis man vedtager forslaget, som det ligger nu, vil det medføre, at Danmark får særlige regler i forhold til JAA-aftalerne, og vi synes, at det er uheldigt med særregler.
Det har kun ét land tidligere haft, nemlig Frankrig, og dér var Danmark i spidsen i kritikken af, at det var urimeligt, at man havde disse særregler.
De medfører rent faktisk, at danske flybesætninger, der flyver dernede, i visse tilfælde flyver ulovligt, og det synes vi ikke er rimeligt.
Vi synes, at når der er internationale regler og vi har tiltrådt sådanne aftaler, bør vi også overholde dem.
Det viser sig rent faktisk, at der i de sidste 28 år kun er sket otte ulykker med fly, hvoraf de fire har været klasse 1 og de andre fire har været klasse 2, og det er vel at mærke i fem lande, at der kun er sket de otte uheld.
Man kunne sammenligne det lidt med folk, der kører i firmabil.
Hvis de har en passager med, så skal de jo ikke have erhvervskørekort.
Og i masser af firmaer kører man i arbejdsvogne med både fem og seks mand, og dér kan man altså køre, til man er 70 år, inden man skal til helbredsundersøgelse.
Her laver vi nogle særlig skærpede krav for en firmapilot, som skal have en kollega med, og det synes vi simpelt hen er urimeligt.
Og jeg ved også, at man fra branchen har anmodet om at få foretræde for Trafikudvalget endnu en gang på baggrund af de sidste besvarelser, der er kommet, og det håber jeg at Trafikudvalget vil være med til.
Nu får vi i dag vedtaget ændringsforslagene fra ministeren, og det vil sige, at der er rigelig tid til at gøre det her lovforslag færdigt.
Det er så få knaster, der er tilbage, for at alle kan være tilfredse.
Og jeg synes, det er lidt synd for Folketinget, at man så haster det igennem. Så derfor håber jeg, at man tager imod deputationen, og at man lige giver det en chance og får det færdigbehandlet, i stedet for at man pludselig lukker sagen nu og siger: Nu skal det være, nu er det færdigt. Også i denne her spørgsmålsrunde har der været spørgsmål undervejs.
I 28 dage har de ligget ovre i ministeriet uden at blive besvaret, og det er da også helt fint; nu er de kommet, og de er tilfredsstillende besvaret, og nu mangler der de enkelte besvarelser, og lad os så høre på, hvad branchen har at sige til sidst, for at undgå, at vi får alle disse særregler.